Den er en flerårig, lav urt. Stengelen blir 10–20 cm høy og har ett stengelblad. Ved basis er det en bladrosett. Blomstringstiden er juli–september. En enkelt blomst sitter i enden av stengelen; den er skålformet med fem hvite kronblad, som har gjennomskinnelige nerver. Den vokser på fuktige, kalkholdige steder som myr, strandeng, fjellhei og våt slåtte- eller beitemark. Arten er utbredt i tempererte og arktiske strøk på hele den nordlige halvkule sørover til Atlasfjellene, Himalaya og fjellene i vestlige USA. I Norge er den vanlig i hele landet opp til 1700 moh i Sør-Norge.